text: Håndverksløftet i kulturskolen: Nyttig nettside for søkere
  OSLO: Nå kan kommunale kulturskoler begynne forberedelsene til å søke utviklingsmidler gjennom ordningen Håndverksløftet i kulturskolen. I dag har Kulturskolerådet åpnet en ny nettside som skal hjelpe kulturskolene i deres søknadsarbeid. I løpet av to søknadsrunder skal Norsk kulturskoleråd tildele kulturskolene 5,4 millioner kroner. Dette er midler Kulturskolerådet er innvilget gjennom Håndverksløftet, som Sparebankstiftelsen DNB står bak.
  I løpet av september vil det bli mulig å sende inn søknader fra samme nettside.
  Søknadsfristen for første tildelingsrunde er 1. november 2023.
  Midlene som Kulturskolerådet i høst skal fordele rundt om i kommuner med gode søknader, skal brukes til å stimulere kulturskoler til å initiere eller styrke tilbud innen tradisjonshåndverksfagene rettet mot barn og unge.
  Norsk kulturskoleråd fikk totalt 6,25 millioner kroner fra Sparebankstiftelsen DNB. Foruten å dele ut 5,4 mill. kr i utviklingsmidler, har Kulturskolerådet forpliktet seg til å bruke midler på å arrangere to regionale konferanser og én nasjonal konferanse samt at det skal brukes to mindre beløp på en spørreundersøkelse og en promoterings-/dokumentasjonsvideo.
  Merk: Sparebankstiftelsen har også tildelt 19 millioner kroner til ordningen Inkluderende kulturskole 2.0, som Norsk kulturskoleråd også har initiert og administrerer. Her kan det søkes på stimuleringsmidler fra 1. september, med søknadsfrist 1. november. Les mer om dette i denne nyhetssaken på kulturskoleradet.no.